钦定古今图书集成/明伦汇编/官常典/第608卷 > 孙鼎
## 钦定古今图书集成/明伦汇编/官常典/第608卷 > 孙鼎

按《明外史》本传：“鼎字宜铉，庐陵人。永乐间，由乡学历
松江教授。正统八年，杨溥荐为监察御史，代彭勖董
南畿学政。教士以德行为本，而文艺次之。每学署《本
源录》，录诸生善行，以身为率，不事讥防，行部不令人
知。单舆猝至，诸生入谒，辄闭门试之，即日定其甲乙。
诸生试毕甫归，榜已揭于通衢，请托者无所措手，则”
相惊以为神。通州旱饥，奏蠲粮三千四百馀石，民赖
以苏。英宗北狩未还，鼎试罢，谓诸生曰：“诸生从有司
试，当簪花宴饯。今乃臣子枕戈之秋也，吾不敢陷诸
君以不义。”为设茗饮，步而送诸门。既而诣阙上书，请
随所用效死。不报。未几，以亲老致仕。知府张瑄疏言：
“鼎孝追曾、闵，学继朱、程，宜起居论思”之职，不果。天顺
元年卒。